KIRJALLINEN KYSYMYS E-3853/00

esittäjä(t): Daniel Varela Suanzes-Carpegna (PPE-DE) neuvostolle

(20. joulukuuta 2000)

Aihe: Laajentuminen ja kalatalous

Kun oli neuvoteltu kaksi vuotta Luxemburgin ryhmään kuuluvien ehdokasvaltioiden (Puola, Unkari, Tekin tasavalta, Slovenia, Viro ja Kypros) kanssa ja kun oli käynnistetty neuvottelut Helsingin ryhmään kuuluvien

maiden (Romania, Slovakia, Latvia, Liettua, Bulgaria ja Malta) kanssa, Euroopan parlamentti antoi 28. maaliskuuta 2000 uuden päätöslauselman (R5-0417/2000(1), 4.10.2000) Euroopan unionin laajentumisesta, joka sisältää Euroopan parlamentin vaatimukset liittymismenettelystä ja liittymisen yhteydessä käytävistä neuvotteluista. Osuudessaan päätöslauselman valmistelussa Euroopan parlamentin kalatalousvaliokunta esitti kalatalouteen liittyviä vaatimuksia.

Voiko neuvosto esittää arvion kalataloutta koskevien keskustelujen aikataulusta liittymisneuvotteluissa sekä Luxemburgin että Helsingin ryhmän osalta ja selostaa kyseisten neuvottelujen nykytilannetta ja tähän mennessä saavuttuja tuloksia?

Voiko neuvosto ilmoittaa, otetaanko neuvotteluissa huomioon Euroopan parlamentin kalatalousvaliokunnan vaatimukset, erityisesti seuraavat: tarve korjata nykyiset suuret puutteet useimpien ehdokasvaltioiden kalastushallinnossa, ympäristö- ja terveysnormeja koskevien puutteiden korjaaminen ehdokasvaltioiden kalustusalalla sekä tarkastus- ja valvontatoimenpiteet, luotettavan tiedon tarve jäsenvaltioiden kalastusalan rakenteesta, vääristymien, kuten mukavuuslippulaivojen poistaminen, tarvittavat toimivaltaiset hallintoelimet, jotka voivat antaa yksityiskohtaista ja luotettavaa tietoa kalastusalasta, ja yhteisön säädösten täysi soveltaminen?

(1) 4.10.2000 hyväksytyt tekstit, s. 1.

Vastaus

(8. maaliskuuta 2001)

Kyproksen, Unkarin, Viron, Tekin tasavallan, Slovenian ja Slovakian kanssa käytyjen hallitustenväliseen liittymiskonferenssiin kuuluvien yksittäisten neuvottelujen yhteydessä on sovittu, että kalastusta koskevasta luvusta ei tarvitse tässä vaiheessa enää neuvotella. EU seuraa kuitenkin edelleen tarkasti kunkin ehdokasvaltion edistymistä säännöstön saattamisessa osaksi kansallista lainsäädäntöä ja sen soveltamisessa. Puolan, Maltan ja Latvian kanssa on käytävä tätä lukua koskevia lisäneuvotteluja näiden maiden toimittamien lisätietojen perusteella. Romanian, Liettuan ja Bulgarian kanssa ei ole vielä aloitettu kalastuslukua koskevia neuvotteluja.

Kuten kaikkien neuvoteltavien säännöstön lukujen osalta, liittymisneuvotteluja käydään voimassa olevan säännöstön pohjalta. Siihen sisältyvät tarkastus- ja valvontatoimenpiteet, terveys- ja eläinlääkintästandardit sekä laivaston rekisteröinti. Ennen neuvottelujen päättymistä hyväksytty uusi säännöstö otetaan huomioon tarvittaessa. On myös syytä panna merkille, että unioni kiinnittää erityistä huomiota ehdokasmaiden kykyyn panna täytäntöön yhteinen kalastuspolitiikka.

Lopuksi palautetaan mieleen, että komission ehdottamissa liittymisneuvotteluja koskevissa menettelyohjeissa, jotka neuvosto hyväksyi päätelmissään 4. joulukuuta 2000, vahvistetaan, että unioni määrittelee vuoden 2001 jälkimmäisellä puoliskolla tarvittaessa kalastusta koskevat EU:n yhteiset kannat myös siirtymätoimenpiteitä koskeviin pyyntöihin ja muihin avoinna oleviin sisältökysymyksiin, jotta kyseistä lukua koskevat neuvottelut voidaan saattaa väliaikaisesti päätökseen edellytysten täytyttyä.